JayJayThrowThrow/commonwealth-wiki-mix huggingface dataset:
Psigoterapie

Psigoterapie is 'n stel tegnieke wat ten doele het om die geestesgesondheid, asook gemoeds- en gedragsprobleme van die individu, of 'n groep (waaronder ook 'n gesin) te verbeter. Daar is 'n wye verskeidenheid vorms van psigoterapie. Die psigoterapeut het 'n etiese verantwoordelikheid om die vertroulikheid en privaatheid van die pasiënt(e) te beskerm.
Algemene beskrywing

Psigoterapeute hoef nie noodwendig mediese opleiding te hê nie, maar 'n basiese kennis van psigiatrie en sielkunde is gewoonlik deel van so 'n persoon se opleiding. Psigoterapeute kan psigiaters, sielkundiges, maatskaplike werkers, opgeleide verpleegkundiges, opgeleide beraders of ander professionele lui wees.

Die digotomie van 'n geneeskundige en 'n humanistiese model skei baie skole van psigoterapie van mekaar. In die mediese model is die pasiënt siek en die bekwame terapeut help om die pasiënt weer gesond te kry. In die humanistiese model word die kliënt aangemoedig om verder van hulself te leer om sodoende 'n beter begrip van hulself te verkry.

Daar is ten minste ses hoofskole van psigoterapie:

* Psigodinamiese psigoterapie
* Kognitiewe terapie
* Ondersteunende terapie
* Gedragsterapie
* Korttermynterapie
* Sisteemterapie (insluitende gesinsterapie en huweliksberading)
Geskiedenis

Die meeste vorme van psigoterapie spruit uit psigo-analise.
Psigo-analise

duimnael|upright|Sigmund Freud
(Sien ook die biografie van Sigmund Freud).

Psigo-analise het begin in die mid-1880's. Veral vroue met histerie is eers behandel, deur middel van tegnieke soos droomontleding, vrye assosiasie, oordrag en ontleding van die id, ego en superego. Studente en kollegas, soos Alfred Adler, Otto Rank en Carl Jung, het mettertyd ook hulle eie vorm van psigoterapie ontwikkel, in 'n skool bekend as psigodinamiese terapie; en tot vandag toe ontwikkel hierdie veld steeds verder.
Kognitiewe psigoterapie

Aaron T. Beck ontwikkel sy eie soort kognitiewe terapie, asook Albert Ellis, in die 1940's.
Ondersteunende psigoterapie

Carl Rogers ontwikkel die beginsels van dié humanisties-gebaseerde psigoterapie in die 1950's. Die boustene van sy werk berus op onvoorwaardelike positiewe aanvaarding, egtheid en empatie.
Gedragsterapie

Alhoewel vroeë vorme van gedragsberading reeds in die 1920's bestaan het, het dit meer volledig begin ontwikkel in die 1950's en 1960's, met die wêreldleiers Joseph Wolpe in Suid-Afrika, Hans Eysenck in Brittanje, en B. F. Skinner in die Verenigde State. Dit is ook 'n skool wat steeds aanhou ontwikkel.
Die terapeutiese verhouding

Navorsing bewys dat die kwaliteit van die verhouding tussen die terapeut en die pasiënt meer invloedryk op die eindresultaat is, as die soort psigoterapie wat gebruik word. (Rosenzweig, S. (1936). "Some implicit common factors in diverse methods in psychotherapy". Journal of Orthopsychiatry 6: 412-415).
Kritiek

Kritici van psigoterapie wys daarop dat doodeenvoudig die verloop van tyd psigososiale genesing bring.
Eksterne skakels

* Vrae oor psigoterapie
* Soorte berading en psigoterapie
Arrondissement

duimnael|300px|Die administratiewe stelsel van Frankryk
Die term arrondissement is afgelei van die Franse woord arrondir ("afrond") en verwys na die administratiewe onderverdeling van 'n Franse département, 'n Belgiese provinsie en 'n aantal stede in die Kanadese provinsie Quebec. In Frankryk word die term ook as 'n vertaling vir soortgelyke administratiewe verdelings van byvoorbeeld buitelandse stede soos Moskou en Wene gebruik.
Frankryk

Daar bestaan 342 arrondissemente in Frankryk. Die hoofstad (Frans: chef-lieu) van 'n arrondissement is die onderprefektuur (Frans: sous-préfecture), met 'n onderprefek as hoof van die plaaslike administrasie. Die arrondissemente is verder verdeel in kantons (Frans: cantons), terwyl die kantons uit die verskillende munisipaliteite (Frans: commune, wat stede en dorpe insluit) bestaan.

Groot Franse stede soos Parys, Marseille, Bordeaux en Lyon is ook in sogenaamde kommunale arrondissemente verdeel wat administratief gelykstaan aan kantons.
België

België is in administratiewe opsig verdeel in geweste, provinsies, arrondissemente en munisipaliteite.
Quebec

'n Aantal stede in die Franstalige Kanadese provinsie Quebec is verdeel in arrondissemente. Hierdie administratiewe verdeling bestaan in Montreal, Gatineau, Quebecstad, Saguenay, Longueuil, Sherbrooke, Cookshire-Eaton, Grenville-sur-la-Rouge, Lévis en Métis-sur-Mer. Ook die eilandgroep van die Magdalene-eilande is verdeel in arrondissemente.
Notas

* Vertaling van die artikels :de:Arrondissement en :fr:Arrondissement in die Duitse en Franse Wikipedia. Die artikels is aangepas vir gebruik in die Afrikaanse Wikipedia.


Kategorie:Politiek van België
Kategorie:Politiek van Frankryk
Kategorie:Politiek van Kanada
Kategorie:Quebec
Brakpan

Brakpan is 'n groot myndorp in Gauteng, Suid-Afrika met goud- en uraanmyne. Die dorp het munisipale status verkry in 1919. Die myners van Brakpan het deelgeneem aan die 1922-staking. Die naam is die eerste keer in die 1880's gebruik weens die nabyheid van 'n seisoenale meer wat jaarliks opgedroog het en 'n "brak pan" geword het.
Geskiedenis

duimnael|links|Monument ter ere vir amptenare en soldate wat in die 1922-staking gesneuwel het
Die eerste aktiwiteit wat mense na die omgewing gelok het was die steenkoolmyn wat deur die Britte in bedryf gestel is in die 1880's. 'n Groot steenkoolaangedrewe kragstasie het gevolg. 'n Tremlyn na Johannesburg is aangelê om die kragstasie te bedien.

Die Hoofrifweg (Main Reef Road) het Brakpan verbind aan al die ander myndorpe in die Witwatersrand. Brakpan was van 1914–1919 'n buurt van Benoni. Die dorp het geleidelik sy status as belangrike myndorp verloor, omdat die omliggende myne se opbrengste laer en kostes hoër geword het. Baie Britse inwoners het geëmigreer tydens die apartheidsera wat plek gemaak het vir Afrikanerboere wat hul heenkome aan die Rand kom soek het.
Meer onlangs

Uitbreidings aan die dorp in die vroeë 1990's en die opening van 'n kasino te Carnival City, het nie veel bygedra om die konserwatiewe beeld van die dorp te verander nie.

Tsakane is 'n groot township-area, met 136 000 inwoners in 2011, wat deel van Brakpan vorm. Sedert 2000 vorm Brakpan deel van die Ekurhuleni Metropolitaanse Munisipaliteit.
Noemenswaardige inwoners

* Francois van Coke, musikant
Sien ook

* Gereformeerde kerk Brakpan
* NG gemeente Brakpan
* Lys van dorpe in Suid-Afrika
Verwysings
Eksterne skakels

* Google Kaart
Pelsrob

Pelsrobbe verteenwoordig een van twee afsonderlike groepe soogdiere wat "robbe" genoem word. Beide pelsrobbe en die egte-robbe is lede van die Pinnipedia, wat gewoonlik as 'n suborde van die orde Carnivora gesien word, maar soms as 'n onafhanklike orde. Die pelsrobbe behou egter soos hulle familiegenote, die seeleeus, tot 'n mate die vermoë om op land te loop aangesien hulle agterste ledemate vorentoe onder die liggaam gebring kan word om die dier se liggaam te dra. Dit behou ook klein, maar sigbare ore.
Taksonomie

Die pelsrobbe en seeleeus verteenwoordig as 'n groep die familie Otariidae, en word die lopende robbe genoem om hulle te onderskei van die oorlose egte-robbe van die familie Phocidae. Die pelsrobbe, op hulle eie, verteenwoordig die Arctocephalinae subfamilie.

* Suborde Pinnipedia
* Familie Otariidae
** Subfamilie Arctocephalinae
*** Noordelike pelsrob, Callorhinus ursinus
*** Antarktiese pelsrob, Arctocephalus gazella
*** Guadalupe-pelsrob, Arctocephalus townsendi
*** Juan Fernández-pelsrob, Arctocephalus philippii
*** Galápagos-pelsrob, Arctocephalus galapagoensis
*** Suidelike pelsrob – Australiese pelsrob (Arctocephalus pusillus doriferus) en Kaapse pelsrob (Arctocephalus pusillus pusillus)
*** Nieu-Seelandse pelsrob, Arctocephalus forsteri
*** Subantarktiese pelsrob, Arctocephalus tropicalis
*** Suid-Amerikaanse pelsrob, Arctocephalus australis

** Subfamilie Otariinae: seeleeus
* Familie Phocidae: egte robbe
* Familie Odobenidae: Walrus


Kategorie:Vinvoetiges
Alfabetiese lys van Suid-Afrikaanse bome

Hier volg ’n sorteerbare lys van inheemse bome van Suider-Afrika met hulle FSA-nommers:
Bronne

* Treetags.co.za: Numbered Tree Species List in South Africa, April 2010
* iSpot: South African Tree Common Names
* SANBI: PlantZAfrica
* iScanTree: Tree List
* Watter Boom Is Dit?, Eugene Moll, Penguin Random House South Africa, 2013
* SANBI: Rooilys van Suid-Afrikaanse Plante
* Recommended English names for South African Trees, Universiteit van die Witwatersrand, Johannesburg
* Field Guide to Trees of Southern Africa, Braam Van Wyk en Piet Van Wyk, 1997
* Trees of the Pilanesberg National Park
* List of Protected Tree Species under the National Forests Act (Wet nr 84 van 1998)
Sien ook

* Bas
* Blaar
* Boom
* Lys van indringerplante in Suid-Afrika
* Lys van uitheemse bome wat in Suid-Afrika voorkom


Bome, alfabetiese lys van Suid-Afrikaanse
Kategorie:Flora van Suid-Afrika
Kategorie:Lyste van plantspesies
Raak-my-nie

duimnael|links|Blomme en blare

Raak-my-nie (Mimosa pigra) is 'n struik wat kan groei tot 'n hoogte van ses meter. Dit het varing-agtige groen blare wat saamvou gedurende die nag of as dit aangeraak word. Groot dorings (5 tot 10cm lang) kom voor op die stam en kleiner doings op die takke. Die struik dra pienk ronde blommetjies (10 tot 20mm in deursnee). Die blompunte produseer olyf-groen saadpeule.

Die Raak-my-nie is inheems in Sentraal-Amerika en Suid-Amerika

Die Raak-my-nie word beskou as 'n onkruid in Suid-Afrika sowel as Australië.
Ander name

* Engelse naam: giant mimosa, giant sensitiveplant, giant sensitivetree, thorny sensitiveplant
* Franse naam: amourette riviére
* Nederlandse naam: kruidjeroermijniet
Sien ook

* Indringerplante in Suid-Afrika
* Verklaarde onkruid in Suid-Afrika


Kategorie:Indringerplante
Kategorie:Struike
Kafeeterras in die aand

Kafeeterras in die aand , ook bekend as Die Kafeeterras by die Place du Forum, is 'n skildery deur die Nederlandse skilder Vincent van Gogh wat hy in September 1888 in Arles, Frankryk, geskilder het. Van Gogh het olieverf op doek gebruik en die skildery is 81 × 65.5 cm (32" × 26"). Dit is tans in die Kröller-Müller-museum in Otterlo, Nederland.

duimnael|links|Kafeeterras in Oktober 2003

In die skildery beeld Van Gogh sy nuwe indrukke van die suide van Frankryk uit. Die skildery is van 'n kafee in Arles, toe Café Terrace en nou Café van Gogh. Die styl van die skildery is uniek vir Van Gogh met die warm kleure en die diepte van die perspektief.

Van Gogh het in 'n brief aan sy suster geskryf nadat hy die skildery voltooi het waarin hy sy entoesiasme daaroor uitspreek:

:Ek is slegs onderbreek deur my werk aan 'n nuwe skildery wat die buitekant van 'n nagkafee uitbeeld. Op die terras is daar klein figure van mense wat drankies drink. 'n Reuse geel lantern verlig die terras, die fasade, die sypaadjie en werp selfs lig op die plaveistene van die pad wat 'n pienkerige violet kleur aanneem. Die gewels van die huise, soos 'n pad wat onder 'n blou hemel gespikkel met sterre verbleik, is donkerblou of violet met 'n groen boom. Hier het jy nagskilder sonder swart, met niks anders as pragtige blou en violet en groen en die verligte omgewing kleur die kleure self swaelbleekgeel en sitroengroen. Dit amuseer my geweldig om snags op die bepaalde plek te skilder. Normaalweg teken en skilder mens die skildery bedags van die skets af. Maar ek hou daarvan om die ding onmiddellik te skilder.

:Dit is waar dat ek in die donker 'n blou vir 'n groen kan aansien, 'n blou lila vir 'n pink lila, aangesien dit moeilik is om die skakerings te onderskei. Maar dit is die enigste manier om weg te kom van ons konvensionele nag met sy swak bleekwit lig, terwyl selfs 'n eenvoudige kers reeds aan ons die rykste gele en oranjes verskaf.

Dit is die eerste skildery waarin hy 'n sterreagtergrond gebruik het. Hy het voortgegaan om stergevulde uitspansels te skilder in Sterrenag oor die Rhône, wat in dieselfde maand geskilder is, en die meer bekende Sterrenag 'n jaar later. Van Gogh het ook in Portret van Eugene Boch 'n sterligagtergrond geskilder.
Verwysings


Eksterne skakels

*Die Vincent van Gogh Gallery inskrywing oor Kafeeterras in die aand.

Kategorie:Arles
Kategorie:Vincent van Gogh-skilderye
Die Sterrenag

Die Sterrenag is een van die bekendste skilderye deur die Nederlandse post-Impressionistiese kunstenaar Vincent van Gogh en maak deel uit van die permanente versameling van die Museum of Modern Art in New York Stad. Die olieskildery op doek is 73 x 92 cm groot.

Die skildery, wat in Junie 1889 deur Van Gogh geskep is tydens sy verblyf in 'n geestesieke-inrigting by Saint Rémy de Provence, beeld 'n malende hemellandskap uit, gevul met gloeiende geel sterre bokant 'n klein dorpie en golwende heuwels. Dit is slegs 13 maande voor Van Gogh se selfmoord geskilder.

Die donker vorm op die voorgrond links van die middel is al as die punt van 'n boom beskryf, alhoewel kunshistorici met verskeie ander vertolkings vorendag gekom het. Die doel daarvan blyk te wees om mens se oog na die hemel te rig. Verder voeg dit diepte tot die skildery toe. 'n Kerktoring op die dorp wys ook na die lug, wat weereens daartoe lei dat die waarnemer se blik na bo gerig word.

Die kunswerk word beskou as een van die groot meesterstukke van alle tye, aangesien dit tegelykertyd beeldskoon en ontrustend is. Van Gogh se woorde "Net soos ons die trein haal om by Tarascon of Rouen uit te kom, haal ons die dood om 'n ster te bereik", word dikwels met die skildery in verband gebring.

Die skildery was die inspirasie vir Don McLean se liedjie Vincent, wat ook aan die openingswoorde Starry, Starry Night bekend is, en vir die Franse komponis Henri Dutilleux se orkestrale werk. Timbres, Espace, Mouvement

V838 Monocerotis, wat benoem is as een van die mees misterieuse sterre in die Melkweg, toon volgens sterrekundiges van die Hubble-ruimteteleskoop ooreenkomste met Die Sterrenag.
Eksterne skakels

*Lirieke van Don McLean se "Vincent" alias "Starry, Starry Night".


Sterrenag
Koringland met Kraaie

Koringland met Kraaie is in Julie 1890 geskilder - Van Gogh het geskryf hy het drie skilderye van groot koringlande onder 'n onrustige hemel gemaak. Daar word algemeen en verkeerdelik geglo dat dit Van Gogh se laaste skildery was, of selfs dat hy homself geskiet het terwyl hy dit geskilder het. Daar is egter geen bewyse daarvoor nie. Volgens dr. Jan Hulsker se chronologie het hy nog sewe werke na hierdie een geskilder.

Daar word algemeen saamgestem dat Van Gogh op die aand van 27 Julie 1890 vir 'n wandeling in die koringlande gegaan het waartydens hy homself met 'n rewolwer geskiet en toe huis toe gegaan het. Hy was daarna twee dae lank bedlêend voordat hy met sy broer Theo aan sy sy gesterf het.

'n Algemene vertolking van die skildery is dat dit Van Gogh se ongeruste gemoedstoestand weerspieël met 'n donker, onheilspellende hemel, die besluiteloosheid van drie paaie wat in verskillende rigtings loop en die swart kraaie bo die toneel as voorbodes of selfs tekens van die dood.

Die skildery hang tans in die Van Gogh-museum in Amsterdam.
Kyk ook

Vincent van Gogh
Verwysings

* Ingo F. Walther and Rainer Metzger, Van Gogh: the Complete Paintings, 1997, Benedikt Taschen ISBN 3-8228-8265-8
Eksterne skakels

* Een weergawe van 'n chronologiese lys van Van Gogh se laaste skilderye in die Van Gogh-galery
* Het Van Gogh Museum, Amsterdam


Kategorie:Vincent van Gogh-skilderye
Slaapkamer in Arles

Slaapkamer in Arles (Frans: La Chambre à Arles; Nederlands: Slaapkamer te Arles) is 'n skildery deur die 19de-eeuse Nederlandse skilder Vincent van Gogh. Dit is 'n uitbeelding van Van Gogh se slaapkamer by sy "Geel Huis" in Arles, Bouches-du-Rhône, Frankryk.

Van Gogh het Slaapkamer in Arles in Oktober 1888 geskilder terwyl hy daar gewoon het kort voor sy opname in die psigiatriese inrigting by die Klooster Saint-Paul de Mausole. Die skildery is bekend vir die gebruik van kleur en perspektief.

Van Gogh het aan sy broer Theo oor die skildery geskryf hy wil uitdrukking gee aan rus en die eenvoud van sy slaapkamer benadruk met behulp van die simboliek van kleure.

"Ek het die mure bleeklila geskilder, die vloer ’n geruite rooi, die geel van die stoele en houtbed is dié van vars botter, die kussings en laken ’n bleek lemmetjiegroen, die deken bloedrooi, die toilettafel oranje, die kom blou, die venster groen. En dit is al. Daar is niks anders in die kamer met toe hortjies nie. Die vierkantige meubelstukke moet doelgerigte rus voorstel; ook die portrette teen die muur, die spieël, die bottel, en 'n paar kostuums. Wit is nie in die skildery gebruik nie, die raam sal dus wit wees. Ek het geen vorm van skadu uitgebeeld nie; ek het slegs eenvoudige kleure gebruik soos dié in pannekoeke."

Die skildery hang tans in die Van Gogh-museum in Amsterdam.
Tweede weergawe

Van Gogh het aan sy broer geskryf dat die skildery weens die vloede van die Rhône beskadig is terwyl hy in die psigiatriese inrigting was. Op aanbeveling van sy broer het hy toe ’n tweede weergawe geskilder en dit in September 1889 voltooi. Dit hang tans in die Art Institute in Chicago.
Derde weergawe van die skildery

Van Gogh het in die somer van 1889 besluit om kleiner weergawes van verskeie van sy beste werke vir sy ma en suster te maak, en Slaapkamer in Arles was een van die skilderye wat hy gekies het. Dit is egter nie ’n presiese kopie nie; opmerklik is die gebruik van blouer kleure as in die oorspronklike skildery, die minder detail van die vloer, sowel as verskille in die twee portrette teen die mure.

Die derde weergawe hang tans in die Musée d'Orsay, Parys.


Kategorie:Arles
Kategorie:Vincent van Gogh-skilderye
Die rooi wingerd

Die rooi wingerd is die enigste skildery wat die Nederlandse skilder Vincent van Gogh in sy leeftyd verkoop het. Dit is vir 400 frank verkoop aan Anna Boch, 'n impressionistiese skilder van België. Sy was die suster van Eugen Boch, 'n ander impressionis wie se portret (Le Peintre aux Etoiles) ook deur van Gogh geskilder is.

Soos Die Nagkafee, is dit deur die beroemde Russiese versamelaar Sergei Sjtsjoekin aangekoop en saam met die res van sy versameling deur die Bolsjewiste genasionaliseer. Dit is uiteindelik aan die Poesjkin-museum in Moskou gegee.


Rooi Wingerd, Die
Selfportret (Opgedra aan Paul Gauguin)

Selfportret (Opgedra aan Paul Gauguin) is 'n selfportret wat die Nederlandse skilder Vincent van Gogh in 1888 in Arles, Frankryk, geskilder het.

Van Gogh het in 1886 na Parys verhuis waar hy Henri de Toulouse-Lautrec ontmoet en vriendskappe met Émile Bernard en Paul Gaugin gesmee het. Van Gogh en Gauguin se ontmoeting was die begin van een van die "mees besproke kunsvriendskappe in die kunsgeskiedenis. Dit is 'n verbintenis waarin hoop en teleurstelling, kameraadskap en wedywering, bewondering en jaloesie mekaar voortdurend afgewissel het."

Van Gogh beraam ook 'n plan waarvolgens hy en Gauguin in die Geel Huis in Arles sou saamwoon as 'n oplossing vir die finansiële probleme wat hulle voortdurend ondervind. Theo van Gogh, Vincent se broer, oortuig Gauguin uiteindelik om by Van Gogh in Arles aan te sluit. Daar bring hulle van 21 Oktober tot 24 Desember 1888 'n kort maar hoogs produktiewe samewerkingsperiode deur. Die besoek eindig op 'n treurige noot met die insident waarin Van Gogh deel van sy oor afsny en in 'n psigiatriese inrigting beland en Gauguin na Parys vlug.

Selfportret is in die aanloop tot Gauguin se besoek aan Arles geskilder en is aan hom opgedra en aan Gaugin gestuur in 'n ruilooreenkoms.
Verwysings

Kategorie:Vincent van Gogh-skilderye
Periode (periodieke tabel)

In die periodieke tabel van elemente is 'n periode 'n horisontale ry van die tabel. Periode-indelings word gedoen volgens die elektronkonfigurasie van die elemente. Elke periode eindig aan die regterkant van die tabel met 'n edelgas waarvan die buitenste elektronskil heeltemal gevul is. Omdat die skille nie almal ewe veel elektrone bevat nie, is die periodes nie almal ewe lank nie. Daar is 'n direkte verband tussen die periodenommers en die hoofkwantumgetalle van die skil wat in die periode gevul word.

Die aantal elektronskille van 'n atoom bepaal tot watter periode dit behoort. Elke skil word in verskillende subskille verdeel, wat met toenemende atoomgetal rofweg in die onderstaande volgorde gevul word:

1s
2s 2p
3s 3p
4s 3d 4p
5s 4d 5p
6s 4f 5d 6p
7s 5f 6d 7p
8s 5g 6f 7d 8p
...

Aangesien die heel buitenste elektrone chemiese eienskappe bepaal, is dit gewoonlik soortgelyk binne periodieketabelgroepe. Elemente langs mekaar binne 'n groep het soortgelyke fisiese eienskappe, ondanks die beduidende verskil in massa. Elemente langs mekaar binne 'n periode het soortgelyke massa, maar verskillende eienskappe.

Daar is altesaam sewe periodes in die periodieke tabel wat van 1 tot 7 genommer is.

Ander groeperinge in die periodieke tabel is:
* groepe
* blokke
* reekse


Kategorie:Periodieke tabel
Karla du Plessis

Karla du Plessis is die jongste dogter van die Suid-Afrikaanse sanger en liedjieskrywer Koos du Plessis. Koos het die lied "Karla" oor haar gesing. Sy is ’n sangeres en liedjieskrywer in eie reg. Op haar eerste twee albums sing sy liedjies van haar pa. Op die album "Woordeloos" sing sy saam met hom "As jy my kon volg", waar die stemme digitaal saamgestel is. Saam met Theuns Jordaan sing sy die lied "Wie weet", wat die temalied van die TV-program Jopie Adam was. Vir haar derde album, "Steeds op vrye voet", is sy bekroon vir die beste album deur 'n sangeres.
Diskografie

* 1999: Woordeloos
* 2001: Rank
* 2004: Steeds op vrye voet
Verwysings
Sien ook

* Lys van Suid-Afrikaanse musikante


Kategorie:Suid-Afrikaanse musici
Kategorie:Afrikaanse sangers
Onse Vader

duimnael|300px|Die Bergrede soos uitgebeeld deur Carl Heinrich Bloch.

Die Onse Vader (ook bekend onder die Latynse naam, Pater noster) is moontlik die bekendste gebed in die Christendom. Die gebed verskyn in die Christelike bybel se Nuwe Testament. Een weergawe verskyn in die Evangelie volgens Matteus (6:9-13), terwyl 'n tweede weergawe in die Evangelie volgens Lukas (11:2-4) verskyn.

In Matteus word die gedig bespreek tydens 'n gesprek oor mense wat slegs bid "sodat mense hulle kan sien". Matteus beskryf Jesus soos hy mense aanraai om dié gebed te gebruik as hulle bid. In Lukas is dit Jesus se dissipels wat vra om hulle te leer om te bid, waarop Jesus antwoord "Wanneer julle bid, sê dan:..."
Gebed
Verwysings in moderne kultuur

duimnael|regs|Die Onse Vader in Swahili.

Verskeie sangers het Afrikaanse toonsettings van die gebed opgeneem, onder andere Juanita du Plessis op die album Altyd Daar Gospel Album Vol. 1.

Sir Cliff Richard se lied, "Millennium Prayer" het die Engelse weergawe van hierdie gebed ingesluit.

Die Boesman se Onse Vader, soos geskryf deur P.J. van den Heever lui as volg:
Verwysings
Eksterne skakels

*


Kategorie:Nuwe Testament
Kategorie:Christendom
ECHELON

duimnael|regs|Antenne 4 van die Echelon intelligensie-invorderingstasie te Silwermyn Natuurreservaat|Silwermyn, [[Kaapse Skiereiland, Suid-Afrika.]]

ECHELON is 'n uiters geheime wêreldwye seinonderskeppings- en analisenetwerk wat deur die [UKUSA]-gemeenskap bedryf word. ECHELON kan bykans enige plek in die wêreld, radio- en satellietkommunikasie, telefoonoproepe en digitale kommunikasie onderskep. Dit sluit ook outomatiese analise en sortering van onderskepte boodskappe in. Daar word geskat dat ECHELON tot bykans 3 miljard boodskappe daagliks onderskep.
Verwysings

Kategorie:Spioenasie
Kategorie:Kubermisdaad
Kategorie:Kuberoorlogvoering